recursal/SuperWikiNEXT-32B huggingface dataset:
**คฑาเทพ เตชะเดชเรืองกุล** หรือ **คชาเทพ ดอกไม้** เป็นนักการเมืองชาวไทย ได้รับเลือกตั้งเป็นสมาชิกสภาผู้แทนราษฎรแบบบัญชีรายชื่อ สังกัดพรรคพลังไทยรักไทย และเป็นหัวหน้าพรรคพลังไทยรักไทย (ปัจจุบันคือ พรรคเพื่อชาติไทย)

ประวัติ
-------

นายคฑาเทพ เดิมชื่อนายคชาเทพ ดอกไม้ เกิดเมื่อ 10 ธันวาคม พ.ศ. 2514 จบการศึกษา นิติศาสตรบัณฑิต จากมหาวิทยาลัยสุโขทัยธรรมาธิราช และรัฐศาสตรมหาบัณฑิต (การเมืองการปกครอง) จากมหาวิทยาลัยโปลีเทคนิคภาคตะวันออกเฉียงเหนือ และปริญญาเอก จากมหาวิทยาลัย Open System Leadership university (OSLU) และ Hertfordshire university ประเทศอังกฤษ

นายคฑาเทพ เคยรับราชการตำรวจ ตำแหน่ง ผู้บังคับหมู่ ต่อมาได้เข้าสู่งานการเมืองโดยการลงสมัครรับเลือกตั้งสมาชิกวุฒิสภาจังหวัดอำนาจเจริญ ในปี พ.ศ. 2557 ได้คะแนนเป็นลำดับที่ 2 ต่อมาได้จัดตั้งพรรคการเมืองในปี พ.ศ. 2561 ในชื่อพรรคพลังไทยรักไทย โดยนายคฑาเทพ รับตำแหน่งเป็นหัวหน้าพรรค โดยเขาได้เชิญ พลเอก ธรรมรักษ์ อิศรางกูร ณ อยุธยา อดีต รัฐมนตรีว่าการกระทรวงกลาโหม ให้มาดำรงตำแหน่งประธานที่ปรึกษาพรรค และต่อมาเขาได้ลงสมัครรับเลือกตั้งสมาชิกสภาผู้แทนราษฎรแบบบัญชีรายชื่อ ในนามพรรคพลังไทยรักไทย ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 และได้รับเลือกตั้งเป็น ส.ส.สมัยแรก

นายคฑาเทพ ได้รับความสนใจทางสื่อมวลชนภายหลังจากมีการเปิดเผยบัญชีแสดงรายการทรัพย์สินและหนี้สินของเขา ที่แจ้งว่ามีทรัพย์สินทั้งหมด 1,112,531,135 บาท โดยมีหนี้สิน 801,083 บาท โดยทรัพย์สินส่วนใหญ่เป็นทรัพย์สินอื่นมูลค่ากว่า 1,100,000,000 บาท เงินฝาก 2,281,135 บาท โรงเรือนและสิ่งปลูกสร้าง 8,250,000 บาท ซึ่งมีทรัพย์สินที่มีมูลค่าสูง เช่น เหล็กไหลช่อ (โคตรเหล็กไหล) มูลค่า 700 ล้านบาท เหล็กไหลก้อน (มหาเหล็กไหล) มูลค่า 300 ล้านบาท อุกกาบาต (อุกกามณีดำ) มูลค่า 10 ล้านบาท และพระเครื่องอีกจำนวนหนึ่ง

เครื่องราชอิสริยาภรณ์
---------------------

* พ.ศ. 2565 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 2 ทวีติยาภรณ์ช้างเผือก (ท.ช.)
* พ.ศ. 2563 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 2 ทวีติยาภรณ์มงกุฎไทย (ท.ม.)

อ้างอิง
-------

1. ↑  จ่อสอบวุฒิ ป.เอก 'คฑาเทพ' เจ้าตัวลั่นไม่กลัว จ่อฟ้องกลับ
2. ↑  คฑาเทพ เตชะเดชเรืองกุลแจ้งมีเหล็กไหล-อุกกาบาต
3. ↑   ประกาศนายทะเบียนพรรคการเมือง เรื่อง รับจดทะเบียนจัดตั้งพรรคพลังไทยรักไทย
4. ↑  'ธรรมรักษ์'โผล่พลังไทยรักไทย คุมยุทธศาสตร์เลือกตั้งหวังกวาด 127 ที่นั่ง
5. ↑  ฮือฮา "ส.ส.คฑาเทพ เตชะเดชเรืองกุล" รวย 1,112 ล้าน จากเหล็กไหล-อุกกาบาต
6. ↑  ราชกิจจานุเบกษา, พระบรมราชโองการ ประกาศ เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๖๕, เล่ม ๑๔๐ ตอนพิเศษ ๑ ข หน้า ๔, ๒๐ พฤศจิกายน ๒๕๖๖
7. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือก และเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๖๓, เล่ม ๑๓๘ ตอนพิเศษ ๑ ข หน้า ๙, ๒๒ มกราคม ๒๕๖๔
**ปุ๋ยอินทรีย์** (อังกฤษ: Organic Fertilizer) คือ ปุ๋ยที่ได้จากการย่อยสลายอินทรีย์วัตถุทางชีวเคมีโดยจุลินทรีย์กลุ่มใช้ออกซิเจน (Aerobic Microorganisms) จนเป็นประโยชน์ต่อพืช

ปุ๋ยอินทรีย์ เป็นปุ๋ยทำจากวัสดุอินทรีย์ มีธาตุอาหารที่เป็นประโยชน์สำหรับการเจริญเติบโตของพืช ผลิตจากวัสดุอินทรีย์ ของเสียจากโรงงาน(บางประเภท) มูลวัว มูลไก่ มูลค้างคาว ซากต้นไม้ ใบไม้ กรดอะมิโน โดโลไมท์ และแร่ธาตุต่าง ๆ นำมาบด เติมจุลินทรีย์ บ่มหมัก กลับกอง จนย่อยสลายกลายเป็นปุ๋ย 

  

ปุ๋ยอินทรีย์ที่ดี จะต้องประกอบด้วยแร่ธาตุครบทั้ง 13 ชนิดที่พืชต้องการ ดังนี้

  

แร่ธาตุหลัก ซึ่งพืชต้องการในปริมาณสูงมาก ประกอบด้วย

* ไนโตรเจน (N)
* ฟอสฟอรัส (P)
* โพแทสเซียม (K)หรือ N-P-K นั่นเอง

  

แร่ธาตุรอง ซึ่งพืชต้องการในปริมาณน้อย ประกอบด้วย

* แคลเซียม (Ca)
* แมกนีเซียม (Mg)
* กำมะถัน (S)

  

แร่ธาตุเสริม ซึ่งพืชต้องการในปริมาณที่น้อยมาก (แต่ขาดไม่ได้) ประกอบด้วย

* เหล็ก (Fe)
* แมงกานีส (Mn)
* โบรอน (B)
* โมลิบดินัม (Mo)
* ทองแดง (Cu)
* สังกะสี (Zn)
* คลอรีน (Cl)

  

ปุ๋ยอินทรีย์ มีลักษณะทางกายภาพได้หลายแบบ เช่น ปุ๋ยเม็ด ปุ๋ยผง และปุ๋ยน้ำ แต่ที่นิยมจำหน่ายในท้องตลาดส่วนใหญ่เป็นปุ๋ยเม็ด เนื่องจากสะดวกกับเกษตรกรในการนำไปใช้ ทั้งจากการหว่านด้วยมือ หรือใช้กับเครื่องพ่นเม็ดปุ๋ย

  

ข้อเด่นของปุ๋ยอินทรีย์ที่เหนือกว่าปุ๋ยเคมี คือ ปุ๋ยอินทรีย์มีอินทรีย์วัตถุ มีธาตุอาหารรอง และจุลธาตุที่จำเป็นต่อจุลินทรีย์ดินและพืช ที่ปุ๋ยเคมีไม่มี นอกจากนี้ การใช้ปุ๋ยอินทรีย์ยังทำให้ดินมีสภาพเป็นกลาง ในขณะที่การใช้ปุ๋ยเคมีอย่างยาวนานจะทำให้ดินมีสภาพเป็นกรดซึ่งมีผลทำให้มีการละลายแร่ธาตุที่ไม่พึงประสงค์ออกมาให้แก่รากพืช เช่น อะลูมิเนียม ทำให้พืชมีลักษณะแคระแกร็นและเป็นโรคง่าย ปุ๋ยอินทรีย์ยังเพิ่มจำนวนจุลอินทรีย์ที่เป็นประโยชน์ และสิ่งมีชีวิตตามธรรมชาติ ทำให้ดินมีโครงสร้างโปร่ง ร่วนซุย อ่อนนุ่มอุ่มน้ำ

  

ข้อด้อยของปุ๋ยอินทรีย์ คือ มีธาตุอาหารหลักต่ำกว่าปุ๋ยเคมี และต่ำกว่าปุ๋ยอินทรีย์เคมี ซึ่งผลิตจากการผสมปุ๋ยอินทรีย์และปุ๋ยเคมีเข้าด้วยกัน ทำให้บางครั้งต้องใช้ในปริมาณมากเพื่อให้ได้ปริมาณธาตุอาหารเพียงพอต่อความต้องการของพืช

  

มาตรฐานปุ๋ยอินทรีย์ของกรมวิชาการเกษตร พ.ศ. 2551 กำหนดว่า ปุ๋ยอินทรีย์ที่ผลิตได้และจะจำหน่ายต้องมีอินทรีย์วัตถุมากกว่าร้อยละ 20 มีค่าการนำไฟฟ้าน้อยกว่า 10 เดซิซีเมนส์ต่อเมตร มีค่าไนโตรเจนไม่น้อยกว่าร้อยละ 1 มีค่าฟอสฟอรัส (P2O5) ไม่น้อยกว่าร้อยละ 0.5 มีค่าโพแทสเซียม (K2O) ไม่น้อยกว่าร้อยละ 0.5 ปุ๋ยอินทรีย์ มีชนิดต่างต่าง เช่น 1.ปุ๋ยหมัก2.ปุ๋ยคอก3.ปุ๋ยพืชสด4.ปุ๋ยชีวภาพ

อ้างอิง
-------

1. ↑  ปุ๋ยอินทรีย์ ข้อมูลจาก Thaifertilizer.com/organic-fertilizer
2. ↑  อีสานร้อยแปด (2022-02-24). "ปุ๋ยอินทรีย์". *อีสานร้อยแปด*.`{{cite web}}`: CS1 maint: url-status (ลิงก์)
3. ↑  ปุ๋ยอินทรีย์ ข้อมูลจาก Thaifertilizer.com/organic-fertilizer
4. ↑  ปุ๋ยอินทรีย์เคมี ข้อมูลจาก Thaifertilizer.com/organic-chemical-fertilizer
**สุชาติ อุสาหะ** (เกิด 30 มิถุนายน พ.ศ. 2508) สมาชิกสภาผู้แทนราษฎรจังหวัดเพชรบุรี 1 สมัย, เป็นประธานคณะกรรมาธิการการศาสนา ศิลปะและวัฒนธรรม ในสภาผู้แทนราษฎรไทย ชุดที่ 25 และ อดีตสมาชิกวุฒิสภาจังหวัดเพชรบุรี

ประวัติ
-------

สุชาติ อุสาหะ เกิดเมื่อวันที่ 30 มิถุนายน พ.ศ. 2508 จบการศึกษาระดับประถมศึกษาและมัธยมศึกษา จากโรงเรียนอรุณประดิษฐ์, ระดับปริญญาตรี สาขารัฐศาสตร์ จาก มหาวิทยาลัยรามคำแหง และ ระดับปริญญาโท รัฐศาสตรมหาบัณฑิต สาขารัฐศาสตร์ จาก มหาวิทยาลัยเกษตรศาสตร์

งานการเมือง
-----------

สุชาติ มีประสบการณ์ทางการเมืองระดับท้องถิ่น ตั้งแต่การเป็นประธานสภาองค์การบริหารส่วนตำบลท่าตะคร้อ, สมาชิกสภาองค์การบริหารส่วนจังหวัดเพชรบุรี เขตอำเภอหนองหญ้าปล้อง 3 สมัย, รองนายกองค์การบริหารส่วนจังหวัดเพชรบุรี 2 สมัย และรองประธานสภาจังหวัดเพชรบุรี

พ.ศ. 2557 สุชาติได้รับเลือกตั้งเป็นสมาชิกวุฒิสภาจังหวัดเพชรบุรี ก่อนที่จะพ้นจากตำแหน่ง เนื่องด้วยการรัฐประหาร

จนกระทั่งได้รับเลือกตั้งเป็นสมาชิกสภาผู้แทนราษฎรครั้งแรก ใน พ.ศ. 2562 สังกัดพรรคพลังประชารัฐ โดยการเอาชนะ นายอภิชาติ สุภาแพ่ง อดีต ส.ส. 4 สมัย จากพรรคประชาธิปัตย์ ไปได้ 

ในเดือนมิถุนายน พ.ศ. 2564 เขาได้รับเลือกเป็นกรรมการบริหารพรรคพลังประชารัฐ

### สมาชิกสภาผู้แทนราษฎร

สุชาติ อุสาหะ ได้รับการเลือกตั้งเป็นสมาชิกสภาผู้แทนราษฎรมาแล้ว 1 สมัย คือ

1. การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 จังหวัดเพชรบุรี สังกัดพรรคพลังประชารัฐ

### สมาชิกวุฒิสภา

สุชาติ อุสาหะ ได้รับการเลือกตั้งเป็นสมาชิกวุฒิสภามาแล้ว 1 สมัย คือ

1. การเลือกตั้งสมาชิกวุฒิสภาไทยเป็นการทั่วไป พ.ศ. 2557 จังหวัดเพชรบุรี

เครื่องราชอิสริยาภรณ์
---------------------

* พ.ศ. 2565 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 1 ประถมาภรณ์มงกุฎไทย (ป.ม.)
* พ.ศ. 2564 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 2 ทวีติยาภรณ์ช้างเผือก (ท.ช.)

อ้างอิง
-------

1. ↑  นายสุชาติ อุสาหะ
2. ↑  เปิดประวัติ แม่ทัพพลังประชารัฐที่เพชรบุรี "สุชาติ อุสาหะ" ว่าที่ ส.ส. เพชรบุรี เขต 3
3. ↑  เปิดรายชื่อ กก.บห. พรรคพลังประชารัฐชุดใหม่ 22 คน
4. ↑  ราชกิจจานุเบกษา, พระบรมราชโองการ ประกาศ เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๖๕, เล่ม ๑๔๐ ตอนพิเศษ ๑ ข หน้า ๘, ๒๐ พฤศจิกายน ๒๕๖๖
5. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๖๔, เล่ม ๑๓๙ ตอนพิเศษ ๑ ข หน้า ๕, ๑๔ กุมภาพันธ์ ๒๕๖๕
สำหรับพหุจักรวาลในเอ็มซียู ดูที่ มัลติเวิร์ส (จักรวาลภาพยนตร์มาร์เวล)

**มัลติเวิร์ส** (อังกฤษ: Multiverse) หรือ **พหุจักรวาล** หรือ **พหุภพ** เป็นจักรวาลคู่ขนานในอีกมิติหนึ่งของมาร์เวลคอมิกส์ซึ่งในมิตินั้นที่มีตัวละครหนึ่งอยู่อาจจะไม่เหมือนตัวละครในตอนนี้ เรื่องราวส่วนใหญ่เกิดขึ้นภายในจักรวาลมาร์เวลซึ่งเป็นส่วนหนึ่งของจักรวาลที่ใหญ่กว่า เริ่มด้วยประเด็นต่าง ๆ ของกัปตันบริเตน ความต่อเนื่องหลักในเนื้อเรื่องของมาร์เวลส่วนใหญ่ถูกกำหนดให้เป็น Earth-616 และ**มัลติเวิร์ส**ได้รับการปกป้องโดยเมอร์ลิน แต่ละจักรวาลมีกัปตันบริเตนที่ได้รับมอบหมายให้ปกป้องเกาะอังกฤษในรูปแบบของตัวเอง ผู้พิทักษ์เหล่านี้เรียกรวมกันว่ากัปตันบริเตนคอร์ป สัญกรณ์ตัวเลขนี้ยังคงดำเนินต่อไปในซีรีส์ *Excalibur* และชื่ออื่น ๆ แต่ละจักรวาลของมัลติเวิร์สในมาร์เวลดูเหมือนจะได้รับการปกป้องโดยจอมเวทย์สูงสุดเกือบตลอดเวลา ซึ่งแต่งตั้งโดยวิชานติทรินิตี้ผู้ลึกลับเพื่อปกป้องโลกจากภัยคุกคามที่มีเวทย์มนต์ในธรรมชาติจากภายในและภายนอกและถือครองอายออฟอะกามอนโต

ต่อมา นักเขียนหลายคนจะใช้และก่อร่างมัลติเวิร์สใหม่ในชื่อเช่น *เอ็กซ์ไซล์ส*, *เอ็กซ์เมน*, และ *Ultimate Fantastic Four* จักรวาลใหม่จะแยกออกจากเนื้อเรื่องที่เกี่ยวข้องกับตัวละครที่เดินทางข้ามเวลาเช่น ราเชล ซัมเมอร์, เคเบิล, และ บิชอบ เนื่องจากการกระทำของพวกเขาทำให้เวลาที่บ้านเกิดของพวกเขาสลับกัน

มัลติเวิร์สยังมีบทบาทในจักรวาลภาพยนตร์มาร์เวลหรือที่รู้จักในชื่อ **Earth-199999** ในการ์ตูนมัลติเวิร์ส มันได้รับการแนะนำในภาพยนตร์เรื่อง *จอมเวทย์มหากาฬ* (2016) สร้างขึ้นใน *อเวนเจอร์ส: เผด็จศึก* (2019) อ้างอิงใน *สไปเดอร์แมน: ฟาร์ ฟรอม โฮม* (2019) และสร้างขึ้นเพิ่มเติมใน *โลกิ* (2021), *วอทอิฟ...?* (2021), *สไปเดอร์แมน: โน เวย์ โฮม* (2021), *ดอกเตอร์สเตรนจ์อินมัลติเวิร์สออฟแมดเนส* (2022) และ *แอนท์-แมน และ เดอะ วอสพ์: ควอนตัมเมเนีย* (2023)

ดูเพิ่ม
-------

* จักรวาลมาร์เวล

อ้างอิง
-------

บรรณานุกรม
----------

* *Marvel Encyclopedia Volume 6: Fantastic Four* (พฤศจิกายน ค.ศ. 2004)
* *Official Handbook of the Marvel Universe: Alternate Universes 2005*
* *Marvel Legacy: The 1960s Handbook* (2006)
* *Marvel Legacy: The 1970s Handbook* (2006)
* *Marvel Legacy: The 1980s Handbook* (2006)
* *Marvel Legacy: The 1990s Handbook* (2007)

แหล่งข้อมูลอื่น
---------------

* Appendix to The Marvel Universe Alternate Universes Page
* The word "universe" in this context at Toonopedia
* Alternity
* Multiverse ที่ Marvel Database, a Marvel Comics wiki
* A Guide to the Many Marvel Multiverses at Marvel Universe
เฮียก๊อฟ หรือ **อะนิวบิส** (อังกฤษ: Anubis) คือหนึ่งในเทพของ ตำนานเทพเจ้าแห่งไอยคุปต์

เทพอะนูบิส
----------

อะนูบิสเป็นโอรสของเทวีเนฟทิส และเทพเซต มีสัญลักษณ์เป็นสุนัขไนสีดำเพราะออกเวลากลางคืน ทะเลทรายใกล้สุสาน ทรงได้รับความเคารพมากในไอยคุปต์ทะเลทรายแห่งตะวันตกที่เรียกว่าบ้านแห่งความตาย

ทรงเคยเป็นเทพแห่งความตายมาก่อนเทพโอซิริสและเป็นเทพแห่งความตายสำหรับฟาโรห์องค์แรก เทวีไอซิสทรงเลี้ยงพระองค์มาดั่งลูกในไส้ เมื่อโตขึ้นเทพอะนูบิสจึงเป็นผู้ปกป้องพระนาง

พระองค์เป็นผู้เสาะหาน้ำมันหอมหรือยาที่หายากในการทำมัมมี่ศพเทพโอซิริสร่วมกับเทวีไอซิสและเทวีเนฟทิสพระมารดา จากนั้นพระองค์จะทำพิธีศพให้เทพโอซิริส พิธีที่พระองค์ทรงคิดขึ้นนั้นเป็นรูปแบบพิธีการฝังศพในเวลาต่อมา

มีความเชื่อว่าเทพอะนูบิสมีบทบาทอย่างมากมายหลายประการ ยกตัวอย่าง เช่น

* ทรงเป็นผู้ช่วยในการดองศพให้ถูกต้อง และสร้างองค์ประกอบขึ้นมาใหม่\*
* ทรงเป็นผู้รับมัมมี่ในหลุมศพเป็นการเปิดพิธีกรรม
* ทรงเป็นสื่อกลางในการนำวิญญาณไปที่สนามแห่งของขวัญจากฟ้า โดยใช้มือปกป้องมัมมี่

ที่สำคัญที่สุดคือ ทรงเป็นผู้ช่วยในการชั่งวิญญาณ โดยเป็นผู้ดูตาชั่งอย่างละเอียดโดยมีขนนกเป็นเครื่องวัดถ้าขนนกเอนขึ้นแปลว่ามีความผิดมาก ถ้าขนนกเอนลงถือว่ามีความดีมาก ส่วนเทพอนูบิสจะเป็นผู้บันทึกการตัดสิน เมื่อถือว่าวิญญาณนั้นบริสุทธิ์แล้ววิญญาณจะไปเข้าเฝ้าเทพโอซิริส เพื่อพิพากษาให้ไปสู่ในโลกแห่งวิญญาณใหม่ หากไม่บริสุทธิ์จะถูกลงโทษอย่างโหดร้าย

เทพอะนูบิสมีสัญลักษณ์เป็นชาย มีศีรษะเป็นสุนัขในหรือเป็นสุนัขคอยติดตามเทวีไอซิส หรือเป็นสุนัขจิ้งจอก หรือสุนัขชูคอหมอบอยู่ที่ฐานหรือบนหลุมศพ

อ้างอิง
-------

* Charles Russell Coulter, Patricia Turner (2000). Encyclopedia of ancient deities. Mc Farland. p. 58. ISBN 0-7864-0317-9.
* Wilkinson, Richard H. (2003). The complete gods and goddesses of ancient Egypt. London: Thames & Hudson. pp. 188–190. ISBN 0-500-05120-8.
**การ์เดียนครอส** (Guardian Cross) เป็นเกมสำหรับเครื่องไอโฟน/ไอแพด ผลิตโดยบริษัทสแควร์-เอนิกซ์โดยมีด้วยกันสองรุ่นคือรุ่นภาษาญี่ปุ่น เปิดตัว 21 มิถุนายน 2555 และรุ่นภาษาอังกฤษ เปิดตัวในวันที่ 13 สิงหาคม 2555 ลักษณะเกมประกอบไปด้วยการใช้เทรดดิงการ์ดจำลอง การล่าศัตรู และการแข่งขันระหว่างผู้เล่น

เดอะการ์เดียนได้จัดอันดับเกมและขึ้นเป็นเกมยอดนิยม 20 อันดับแรก ของเกมมือถือประจำสัปดาห์ นอกจากนี้เกมยังได้ขึ้นอันดับ 100 เกมยอดฮิตที่ทำเงินได้ของแอปสตอร์ และติดอันดับเกมดาวน์โหลดฟรียอดฮิต 150 อันดับอีกด้วย ในเดือนธันวาคม 2555 เกมนี้ได้มีการดาวน์โหลดรวมทั้งสิ้นมากกว่า 1,000,000 ครั้ง ทำให้เป็นเกมที่มียอดดาวน์โหลดสูงสุดของเกมจากสแควร์เอนิกซ์ของระบบปฏิบัติการไอโอเอส

ลักษณะเกม
---------

การ์ดแต่ละใบจะแสดงถึงมอนสเตอร์หนึ่งตัวซึ่งเรียกว่า "การ์เดียน" (guardian) โดยมีการแบ่งระดับออกเป็นระดับ 5 ระดับ โดยแสดงโดยจำนวนดาว และขณะเดียวกันได้แบ่งออกเป็น 10 ธาตุ อาทิ ไฟ น้ำ ดิน ฯลฯ การ์เดียนสามารถเพิ่มพลังได้โดยการสังเวยการ์เดียนตัวอื่น หรือการใช้หินเวทมนตร์

ลักษณะเกมจะคล้ายกับเกมในมือถือเกมอื่น คือมีการซื้อของเพื่อเข้ามาใช้ในเกม โดยในเกมตัวนี้จะมีการซื้อเหรียญทองเพื่อนำมาใช้ในการซื้อของในเกมอีกต่อหนึ่ง

การ์เดียน
---------

การ์เดียนได้มีการนำเอามอนสเตอร์จากเกมไฟนอลแฟนตาซีมาหลายส่วน ในขณะเดียวกันได้มีการนำเอาสัตว์หรือเทพในตำนาน และนิยายมารวมกัน เช่น

ธาตุไฟฟินิกซ์ อีฟรีต อัคนี บรีกิด เซอร์เบอรัส ฟาฟนีร์ คิไมรา มิโนทอร์
ธาตุน้ำเลวีอาธาน ศิวะ อัปสร แอนโดรเมดา เดดมอรอส ดากอน เกมบุ โยตุน ไฮดร้า นาค เคลปี ไซเรน
ธาตุดินไททัน แอตลาส เคฟเรน อีดุนน์ ยอร์มุนกานดร์ บั๊กแบร์ โกเลม เซนทอร์
ธาตุสายฟ้ากิลกาเมช ทอร์ ไรจิน อินปุนดูลู รามีเอล เฮกาตนเคร์ นรสิงห์ ไซคลอปส์ นุเอะ
ธาตุลมฟุจิน นิเก ครุฑ ไวเวิร์น ฉงจี รุทร จินน์ พระพิฆเนศวร หนุมาน ฮาร์ปี
ธาตุพิษอาซีดาฮากา อบาดดอน ลาดอน เมดูซ่า เถาอู้ ปาบิลซัก บาซิลิสก์ สไลม์
ธาตุความตายคธูลู แวมไพร์ มิกแลนเตกูตรี แฟรงเกนสไตน์ อานูบิส มอร์รีแกน อิบลิส บูเน ดูลาฮัน มัมมี่ บันชี ซอมบี
ธาตุโลหะ/จักรกลโปเซดอน จักเกอร์นอต การ์กันตัว นูอาดา ชาร์ลีออตต์ ฮีเฟสตัส เบี๊ยกโกะ ทาลอส บาลอร
ธาตุแสงวัลคีรี โดมีเนียน แพนโดรา อาร์ทิมิส ฮอรุส สฟิงซ์ กิเลน ยูนิคอร์น เอลฟ์
ธาตุความมืดลิลิธ เมฟิสโตเฟเลส บาฮามุต กาลี ปูกา อันรามันยู ทีทาเนีย เฟนรีร์ ดีอาโบล รังดา สเลปนีร์ ซัคคิวบัส แซนด์แมน อิมป์ การ์กอยล์ กอบลิน

อ้างอิง
-------

1. ↑  Dredge, Stuart (20 September 2012). "20 Best iPhone, iPad, Android and Windows Phone games this week". *The Guardian (UK)*. สืบค้นเมื่อ 22 October 2012.
2. ↑  "Guardian Cross: About This Game". *IGN*. สืบค้นเมื่อ 22 October 2012.[*ลิงก์เสีย*]
3. ↑  Stuart Dredge (2012-09-20). "20 Best iPhone, iPad, Android and Windows Phone games this week". *The Guardian*. สืบค้นเมื่อ 2013-02-25.
4. ↑  Gilmour, James. "Final Fantasy-inspired card-based RPG Guardian Cross shows its hand". *Pocket Gamer*. สืบค้นเมื่อ 22 October 2012.

แหล่งข้อมูลอื่น
---------------

* การ์เดียนครอสวิกิ (ภาษาญี่ปุ่น)
* รายชื่อการ์เดียน
* ฐานข้อมูลการ์เดียน เก็บถาวร 2013-01-02 ที่ เวย์แบ็กแมชชีน
**พิพิธภัณฑสถานแห่งชาติกัณฏิ** (สิงหล: මහනුවර ජාතික කෞතුකාගාරය; ทมิฬ: கண்டி தேசிய நூதனசாலை) เป็นพิพิธภัณฑ์ประวัติศาสตร์ในกัณฏิ ประเทศศรีลังกา ตั้งอยู่ติดกันกับวัดพระเขี้ยวแก้ว เป็นส่วนหนึ่งของอดีตพระราชวังหลวงกัณฏิ นิทรรศการหลักของพิพิธตั้งอยู่ในอาคาร *Palle Vahala* ซึ่งในอดีตใช้เป็นที่อยู่อาศัยของนางบำเรอของกษัตริย์ นิทรรศการส่วนที่สองตั้งอยู่ในอาคารที่อดีตเป็นพระราชวังหลวง ปัจจุบันพิพิธภัณฑ์อยู่ภายใต้การดูแลของสำนักกิจการพิพิธภัณฑสถานแห่งชาติ

อาคาร *Palle Vahala* หรือ *Meda Vahala* สร้างขึ้นในสมัยของศรีวิกรมราชสิงห์ และใช้งานเป็นส่วนที่พำนักของราชินีของกษัตริย์แห่งกัณฏิ อาคารนี้ต่อมาถูกใช้งานเป็นที่เก็บรักษาวัตถุและงานศิลปะของสมาคมศิลปะกัณฏิซึ่งตั้งขึ้นในปี 1882 พิพิธภัณฑ์เปิดให้เข้าชมสู่สาธารณะในปี 1942

ปัจจุบันพิพิธภัณฑ์มีวัตถุโบราณจัดแสดงมากกว่า 5,000 ชิ้น ซึ่งรวมถึงอาวุธ เครื่องประดับ เป็นต้น โดยมาจากสมัยอาณาจักรกัณฏิ (ศตวรรษที่ 17–19) และในยุคหลังอาณานิคมอังกฤษ ซึ่งรวมถึสนธิสัญญาปี 1815 ฉบับคัดลอก ในอาณาเขตของพิพิธภัณฑ์ยังมีรูปปั้นของเซอร์เฮนรี วาร์ด อดีตผู้ว่าการซีลอน (1855–1860) รูปปั้นนี้เดิมทีตั้งอยู่ที่ควีนส์โฮเต็ล

อ้างอิง
-------

1. ↑  "National Museum, Kandy". Department of National Museums. สืบค้นเมื่อ 25 May 2015.
2. ↑  Wimaladharma, Kapila P. (2003). *Women in the Kandyan Kingdom of the Seventeenth Century Sri Lanka: A Study in the Application of Gender Theory in Historical Analysis*. Varuni Publishers. p. 121. ISBN 9789555660013.
3. ↑  "Journal of the Royal Asiatic Society of Sri Lanka". 45–46. Colombo: Royal Asiatic Society of Sri Lanka. 2000: 110–111. `{{cite journal}}`: Cite journal ต้องการ `|journal=` (help)
4. ↑  Seneviratna, Anuradha (1983). *Kandy: An Illustrated Survey of Ancient Monuments with Historical, Archaeological and Literary Descriptions including maps of the City and its suburbs*. Central Cultural Fund, Ministry of Cultural Affairs. p. 79.

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **พิพิธภัณฑสถานแห่งชาติกัณฏิ**
พันตำรวจตรี **ประชา พูนวิวัฒน์** (5 มีนาคม 2469 - 8 กันยายน 2541) เป็นอดีตเลขาธิการพรรคประชาธิปไตย และเป็นนักเขียนอิสระเจ้าของนามปากกา "แว่นดำ" และ "ศกุนตชาติ" และสมญานาม "นักประพันธ์บรรทัดละ ๘ บาท"

ประวัติ
-------

ประชา พูนวิวัฒน์ เดิมชื่อ ประชาธิปัตย์ พูนวิวัฒน์ แต่มาเปลี่ยนชื่อเป็น ประชา เกิดเมื่อวันที่ 5 มีนาคม พ.ศ. 2469 ที่กรุงเทพมหานคร 

พ.ต.ต.ประชา พูนวิวัฒน์ ถูกศาลฎีกาพิพากษาจำคุกตลอดชีวิต ในความผิดอาญาฐานร่วมกันมียาเสพติดไว้ในครอบครองเพื่อจำหน่าย และถูกถอดยศเมื่อวันที่ 25 สิงหาคม พ.ศ. 2535

กระทั่งถึงแก่อนิจกรรมเมื่อเวลา 10.15 น. ของวันที่ 8 กันยายน พ.ศ. 2541 ภายในสถานพยาบาล เรือนจำกลางบางขวาง สิริอายุได้ 72 ปี 6 เดือน 3 วัน

งานการเมือง
-----------

ประชา พูนวิวัฒน์ เป็นนายตำรวจและเป็นนักการเมือง เคยร่วมกับชุมพล มณีเนตร อดีต ส.ส.ฉะเชิงเทรา ก่อตั้งพรรคการเมืองขึ้นในปี พ.ศ. 2517 ชื่อว่า "พรรคประชาธิปไตย" โดย พ.ต.ต.ประชา รับตำแหน่งเลขาธิการพรรค แต่พรรคประชาธิปไตย ก็ไม่ประสบความสำเร็จมากนัก ได้รับเลือกตั้ง ส.ส.ในสภาผู้แทนราษฎร จำนวน 2 ครั้ง คือ พ.ศ. 2518 จำนวน 2 คน และ พ.ศ. 2519 จำนวน 1 คน เท่านั้น

งานเขียน
--------

พ.ต.ต.ประชา เป็นนักเขียนที่มีผลงานเขียนจำนวนมากมาย อาทิ 

* ก็ผมไม่มีทางเลือกนี่ครับ
* ผมไม่อยากเป็นพันโท
* เข็ดจริงๆให้ดิ้นตาย
* มหาราชโสด
* ก็ของมันเคยนี่ครับ
* อยาก
* หัวใจมีตีน
* เพชฌฆาตรัก
* นักเลง
* สาวแปดมิลล์
* พริกจิ้มพริก
* แบ๊งค์
* จูบชั้นนาน ๆ
* เหลี่ยมโจร
* ยาหยีสะอื้น
* สะดือปีกเพชร
* ป่าลูกกรุง
* กระจั๊วหัวงู
* อุ๊ยสยิว
* เมาเซตุง
* สันดานมนุษย์
* ฟลอร์โชว์มหากาฬ
* ขุนทัพผู้ซื่อสัตย์
* มัจจุราชข้ามแดน
* สนุกจริงแฮะ
* ปล้นอเมริกา
* สิบสองนายพัน

งานแสดงภาพยนตร์
---------------

นอกจากนั้น พ.ต.ต.ประชา ยังมีผลงานแสดงภาพยนตร์เพลง ในปี พ.ศ. 2515 เรื่อง ระเริงชล

อ้างอิง
-------

1. ↑  พ.ต.ต.ประชา พูนวิวัฒน์ สมญานาม นักเขียนบรรทัดละ 8 บาท[*ลิงก์เสีย*]
2. ↑  พลิกแฟ้ม"ถอดยศ"ตร."นายพล"อัศวินแหวนเพชรอุ้มฆ่า 4 อดีต รมต ทุจริตหน้าที่เพียบ-ก่อนถึงคิว"ทักษิณ"[*ลิงก์เสีย*]
3. ↑  ประกาศสำนักนายกรัฐมนตรี เรื่อง พระราชทานพระบรมราชานุญาตถอดยศตำรวจ (พันตำรวจตรี ประชา พูนวิวัฒน์ (นอกราชการ))
4. ↑  ประกาศกระทรวงมหาดไทย เรื่อง การจัดตั้งพรรคการเมือง เก็บถาวร 2011-11-08 ที่ เวย์แบ็กแมชชีนราชกิจจานุเบกษา เล่ม 92 ตอนที่ 193 วันที่ 18 กันยายน 2517
5. ↑  มหาราชโสด
**อารี ไกรนรา** เป็นนักการเมืองชาวไทยและเลขานุการรัฐมนตรีว่าการกระทรวงแรงงาน ได้รับเลือกตั้งเป็นสมาชิกสภาผู้แทนราษฎรไทยแบบบัญชีรายชื่อ ในปี 2562 สังกัดพรรคเพื่อชาติ เป็นอดีตหัวหน้าหน่วยรักษาความปลอดภัย แนวร่วมประชาธิปไตยต่อต้านเผด็จการแห่งชาติ และอดีตเลขานุการรัฐมนตรีว่าการกระทรวงมหาดไทย ในรัฐบาลยิ่งลักษณ์ ชินวัตร อดีตผู้อำนวยการฝ่ายทรัพยากรบุคคลสถานีโทรทัศน์พีทีวี อดีตหัวหน้าฝ่ายแนะแนวนักศึกษา มหาวิทยาลัยรามคำแหง ปัจจุบันเป็นเลขานุการรัฐมนตรีว่าการกระทรวงแรงงาน

ประวัติ
-------

อารี ไกรนรา เกิดเมื่อวันที่ 6 มกราคม พ.ศ. 2496 จบการศึกษาระดับปริญญาตรีครุศาสตรบัณฑิต (สังคมศึกษา) จากมหาวิทยาลัยราชภัฏพระนคร และปริญญาโท รัฐศาสตรมหาบัณฑิต (สื่อสารการเมือง) จากมหาวิทยาลัยเกริก

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 เขาลงสมัครรับเลือกตั้ง ส.ส.แบบบัญชีรายชื่อ ลำดับที่ 3 ของพรรคเพื่อชาติ และได้รับเลือกตั้งเป็น ส.ส.สมัยแรก ในการทำหน้าที่สมาชิกสภาผู้แทนราษฎรดังกล่าว 

อารี ลาออกจากพรรคเพื่อชาติ และตำแหน่งสมาชิกสภาผู้แทนราษฎรแบบบัญชีรายชื่อ ต่อมาได้ย้ายไปสังกัดพรรคภูมิใจไทย (ภจท.) ในเดือนธันวาคม พ.ศ. 2565 โดยเขาได้รับแต่งตั้งเป็นที่ปรึกษารัฐมนตรีว่าการกระทรวงการท่องเที่ยวและกีฬา อีกทั้งเป็นผู้อำนวยการเลือกตั้งของพรรคประจำจังหวัดนครศรีธรรมราชในการเลือกตั้ง พ.ศ. 2566 และลงสมัคร ส.ส. ระบบบัญชีรายชื่อของ ภจท. ในลำดับที่ 19 แต่ไม่ได้รับการเลือกตั้ง ต่อมาเขาได้รับการแต่งตั้งเป็นเลขานุการรัฐมนตรีว่าการกระทรวงแรงงาน

เครื่องราชอิสริยาภรณ์
---------------------

* พ.ศ. 2563 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 1 ประถมาภรณ์มงกุฎไทย (ป.ม.)
* พ.ศ. 2555 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 2 ทวีติยาภรณ์ช้างเผือก (ท.ช.)

อ้างอิง
-------

1. ↑  แดงพรึ่บเมืองคอนยินดี'อารีย์ ไกรนรา'
2. ↑  เปิด 10 ลำดับแรกผู้สมัครส.ส.บัญชีรายชื่อพรรคชาติ ฮือฮาหัวหน้าการ์ดนปช.มีลุ้นเข้าสภาฯ
3. ↑  ประกาศสภาผู้แทนราษฎร เรื่อง ให้ผู้มีชื่ออยู่ในลำดับถัดไปในบัญชีรายชื่อของพรรคการเมืองเลื่อนขึ้นมาเป็นสมาชิกสภาผู้แทนราษฎรแทนตำแหน่งที่ว่าง (นางบุศริณธญ์ วรพัฒนานันน์ พรรคเพื่อชาติ)
4. ↑  "พูดแล้วทำ! 'อารี ไกรนรา'นำทีมภูมิใจไทย เปิดเวที'เหลียวหน้าแลหลัง พัฒนาบ้านเรา'". *naewna.com*. 2022-12-25.
5. ↑  ""ภูมิใจไทย" เปิด 98 รายชื่อผู้รับสมัคร ส.ส.ปาร์ตี้ลิสต์ "อนุทิน" ลำดับที่ 1". *Thai PBS*.
6. ↑  ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือก และเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๖๓
**โดเมนระดับบนสุดตามหมวด** หรือ **โดเมนระดับบนสุดแบบทั่วไป** (อังกฤษ: generic top-level domain ย่อเป็น **gTLD**) เป็นประเภทหนึ่งของโดเมนระดับบนสุดซึ่งเก็บรักษาโดยองค์การกำหนดหมายเลขอินเทอร์เน็ต (IANA) สำหรับการใช้ในระบบการตั้งชื่อโดเมนของอินเทอร์เน็ต

กลุ่มหลักของโดเมนระดับบนสุดตามหมวดนี้ประกอบด้วยโดเมน com, info, net และ org แต่นอกเหนือไปจากนี้ โดเมน biz, name, และ pro ยังได้ถูกพิจารณาว่าเป็นโดเมนตามหมวดด้วย อย่างไรก็ตาม โดเมนเหล่านี้ถูกจัดว่าถูกจำกัด เนื่องจากการจดทะเบียนโดเมนเหล่านี้จะต้องแสดงหลักฐานคุณสมบัติภายในแนวปฏิบัติของแต่ละโดเมน

ในอดีต กลุ่มของโดเมนระดับบนสุดตามหมวดรวมไปถึงโดเมน ซึ่งสร้างขั้นในช่วงพัฒนาระบบการตั้งชื่อโดเมนในระยะแรก ซึ่งปัจจุบันได้รับการสนับสนุนโดยหน่วยงานหรือองค์การจัดประเภทและถูกจำกัดประเภทของผู้ขอจดทะเบียนโดยเฉพาะ ดังนั้น โดเมน edu, gov, int, และ mil จึงได้ถูกพิจารณาในปัจจุบันว่าเป็นโดเมนระดับบนสุดที่ได้รับการสนับสนุน ซึ่งคล้ายกับชื่อโดเมนที่สร้างขึ้นใหม่เพื่อแสดงสาระของเว็บนั้น (เช่น .jobs) กลุ่มของโดเมนที่ไม่มีการตั้งชื่อตามภูมิศาสตร์หรือประเทศ (ดู โดเมนระดับบนสุดตามรหัสประเทศ) มักจะถูกเรียกด้วยคำว่า *โดเมนระดับบนสุดตามหมวด*
**วัดนางกุย** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลสำเภาล่ม อำเภอพระนครศรีอยุธยา จังหวัดพระนครศรีอยุธยา ป็นวัดที่ตั้งอยู่นอกเกาะเมืองด้านใต้ ติดกับแม่น้ำเจ้าพระยาฝั่งตะวันตก

วัดนางกุยตั้งวัดเมื่อ พ.ศ. 2130 ได้รับพระราชทานวิสุงคามสีมาเมื่อ พ.ศ. 2190 ผู้ที่สร้างวัดนางกุย คือ นางกุย เป็นผู้มีทรัพย์สินเงินทองมากมาย เป็นวัดที่เคยมีความเจริญรุ่งเรืองมากในอดีต ต่อมาหลังจากเสียกรุงศรีอยุธยาครั้งที่ 2 วัดนางกุยได้ถูกปล่อยให้ชำรุดทรุดโทรม จนมาถึงในสมัยกรุงรัตนโกสินทร์ รัชกาลที่ 3 ได้มาทำการบูรณะปฏิสังขรณ์วัดต่าง ๆ ในพระนครศรีอยุธยา วัดนางกุยเป็นวัดหนึ่งที่ได้รับการบูรณะในส่วนต่าง ๆ เช่น อุโบสถ ที่หน้าบันมีรูปนารายณ์ทรงครุฑและใบเสมาคู่รอบอุโบสถ รวมทั้งเจดีย์และพระปรางค์ กรมศิลปากรได้ประกาศขึ้นทะเบียนโบราณสถาน ในวันที่ 18 มีนาคม พ.ศ. 2484 

ปูชนียวัตถุที่สำคัญ คือ พระพุทธรูปศิลา สมัยทวารวดี ปางสมาธิ เรียกกันว่า *องค์หลวงพ่อศิลาแลงนาคปรก* และ *หลวงพ่อยิ้ม* เป็นพระพุทธรูปปางมารวิชัยที่แกะจากไม้สักทองและลงรักปิดทอง ประดิษฐานอยู่ในอุโบสถ จากคำบอกเล่า หลวงพ่อยิ้มได้ลอยมาตามแม่น้ำเจ้าพระยามาติดอยู่บริเวณหน้าวัด ทางเจ้าอาวาสได้อัญเชิญหลวงพ่อยิ้มมาประดิษฐานตั้งแต่นั้นเป็นต้นมา ภายในวัดยังมีศาลแม่ตะเคียนทอง เป็นศาลต้นตะเคียนใหญ่อายุกว่า 400 ปี และได้ยืนต้นตายเมื่อประมาณ พ.ศ. 2540 ทางวัดจึงได้นำมาแกะสลักเป็นรูปแม่ตะเคียนทอง และนำมาไว้บนตอตะเคียนต้นเดิม เพื่อมาสักการะบูชา

อ้างอิง
-------

1. ↑  "วัดนางกุย". สำนักงานพระพุทธศาสนาแห่งชาติ.
2. ↑  "วัดนางกุย กราบบูชาสิ่งศักดิ์สิทธิ์ ขอพรหลวงพ่อยิ้ม จ.พระนครศรีอยุธยา".
3. ↑  "โบราณสถานวัดนางกุย". การท่องเที่ยวแห่งประเทศไทย (ททท.).

วิกิมีเดียคอมมอนส์มีสื่อที่เกี่ยวข้องกับ **วัดนางกุย**
**สวนสมเด็จพระศรีนครินทร์ พังงา** คือ สวนสาธารณะเฉลิมพระเกียรติสมเด็จพระศรีนครินทราบรมราชชนนี 80 พรรษา ลำดับที่ 9 ตั้งอยู่ใกล้ศาลากลางจังหวัดพังงา ตำบลท้ายช้าง อำเภอเมืองพังงา จังหวัดพังงา มีเนื้อที่ 162 ไร่ 294 ตารางวา สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ เสด็จเป็นประธานเปิดสวนเมื่อวันที่ 24 สิงหาคม พ.ศ. 2532

หน่วยงานรับผิดชอบในการดูแลรักษา คือ เทศบาลเมืองพังงา ต้นไม้ประจำสวน คือ ตะเคียนทอง

ลักษณะของสวน
------------

สวนสมเด็จพระศรีนครินทร์ พังงา ส่วนหนึ่งเป็นสวนสาธารณะเดิมของเทศบาลเมืองพังงา ณ บริเวณที่เรียกว่า "ถ้ำคูหาสวรรค์" เป็นพื้นที่กลางเมืองสามารถมองเห็น "เขาช้างหมอบ" สัญลักษณ์ของจังหวัด บริเวณสวนมีไม้ใหญ่เดิมซึ่งเป็นไม้ป่าขึ้นร่มรื่น มีการปลูกพรรณไม้ใหม่เพิ่มเติมเพื่อความสวยงาม ภายในสวนมีสระน้ำที่เกิดจากการแตกแยกของผิวดินตามธรรมชาติมีน้ำเป็นน้ำทะเล มีการสร้างสะพานข้ามลำธาร เขาหินปูนในบริเวณนี้มีถ้าหลายแห่ง ภายในมีหินงอกหินย้อย ในถ้ำมีลำธารไหลลอดถำทั้งน้ำจืด น้ำกร่อยและน้ำเค็มที่เกิดจากการขึ้นลงของน้ำทะเล ทำให้มีสัตว์น้ำอาศัยอยู่หลากหลาย มีการสร้างสะพานข้ามลำธารระหว่างถ้ำให้เชื่อมต่อกัน

หินของภูเขามีสีและลวดลายแปลกและมีฝูงลิงอาศัยอยู่ ภายในถ้ำฤษีสวรรค์มีรอยจารึกพระปรมาภิไธยของพระบาทสมเด็จพระเจ้าอยู่หัว ภูมิพลอดุลยเดช พระนามาภิไธยของสมเด็จพระนางเจ้าสิริกิติ์ พระบรมราชินีนาถ พระนามาภิไธยของสมเด็จพระนางเจ้ารำไพพรรณี พระบรมราชินีในรัชกาลที่ 7 พระนานามาภิไธยของสมเด็จพระศรีนครินทราบรมราชชนนี และพระนามาภิไธยของสมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ประดิษฐานอยู่บนผนังถ้า พระมาภิไธยและพระนามาภิไธยนี้ได้จารึกไว้เมื่อครั้งเสด็จพระราชดำเนินมาจังหวัดพังงาและทรงแวะเยี่ยมสวนนี้

พระราชานุสาวรีย์
----------------

เมื่อวันที่ 4 พฤษภาคม พ.ศ. 2542 พระบาทสมเด็จพระเจ้าอยู่หัวทรงพระกรุณาโปรดเกล้าฯ ให้สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ เสด็จเป็นประธานเปิดพระราชานุสาวรีย์สมเด็จพระศรีนคริทราบรมราชชนนีที่ประดิษฐานในสวนแห่งนี้

พรรณไม้ในสวนสมเด็จฯ
-------------------

* ปาล์มหลากหลายชนิด
* ไทรทอง
* เฟิร์นหายาก
* สลัดไดป่า
* ปลาไหลเผือก

สัตว์ที่พบในสวนสมเด็จฯ
----------------------

* ลิงลม
* ลิงแก้มแดง
* เต่า
* ปลาหายาก

อ้างอิง
-------


  


| * ด
* ค
* ก
สวนสมเด็จพระศรีนครินทร์ |
| --- |
| 
* กาญจนบุรี
* ฉะเชิงเทรา
* ชุมพร
* เชียงราย
* นครศรีธรรมราช
* นนทบุรี
* ปัตตานี
* พระนครศรีอยุธยา
* พังงา
* พิจิตร
* ร้อยเอ็ด
* ศรีสะเกษ
* สกลนคร

 |
| 
* มูลนิธิสวนสมเด็จพระศรีนครินทร์

 |
**สวนสมเด็จพระศรีนครินทร์** พิจิตร คือ สวนสาธารณะเฉลิมพระเกียรติสมเด็จพระศรีนครินทราบรมราชชนนี 80 พรรษา ลำดับที่ 5 ตั้งอยู่ที่ริมบึงสีไฟ ตำบลในเมือง อำเภอเมืองพิจิตร จังหวัดพิจิตร มีเนื้อที่ 170 ไร่ เป็นพื้นดิน ประมาณ 50 ไร และพื้นน้ำประมาณ 120 ไร่ สมเด็จพระศรีนครินทร์บรมราชชนนี พร้อมด้วยสมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ เสด็จเป็นประธานเปิดสวนเมื่อวันที่ 4 มีนาคม พ.ศ. 2530

หน่วยงานรับผิดชอบในการดูแลรักษา คือ เทศบาลเมืองพิจิตร ต้นไม้ประจำสวน คือ ค้อ

ลักษณะของสวน
------------

สวนสมเด็จพระศรีนครินทร์ พิจิตร เป็นสวนที่สร้างควบคู่กับบึงสีไฟซึ่งเป็นแหล่งพักพิงและอยู่อาศัยของสัตว์หลายชนิด ในฤดูหนาวจะมีฝูงนกเป้ดน้ำอพยพมาอาศัยเป็นจำนวนมาก จึงเป็นสถานที่สำหรับชมและศึกษานกไปด้วย ภายในบึงมีพรรณไม้น้ำขึ้นทั่วไป มีดอกบัวหลวงจำนวนมากและสวยงาม ริมบึงปลูกไม้ดอกไม้ประดับและไม้ใหญ่ให้ความร่มรื่น กลางบึงมีศาลาที่ใช้เป็นที่พักผ่อนชมทิวทัศน์มีสะพานยาวทอดข้ามจากฝั่งถึงศาลา ภายในสวนมีทางเดินสำหรับออกกำลังกายและวิ่งเหยาะ มีสวนสุขภาพ ประตูทางเข้ามีหอประชุมขนาดใหญ่รูปจระเข้ยักษ์ในตำนานชาละวัน สัญลักษณ์ของจังหวัดพิจิตร ประกอบด้วยเวทีเนินดินสำหรับจัดรายการบันเทิงในช่วงวันหยุดสุดสัปดาห์

สวนสมเด็จพระศรีนครินทร์ พิจิตร เป็นสวนสาธารณะที่อยู่ใจกลางเมืองจึงมีประชาชนมาใช้เป็นจำนวนมากเนื่องจากมีความสะดวกในการเข้าถึง นอกจากนี้ยังมีหน่วยงานของกรมประมงตั้งสถานีทดลองสัตว์น้ำและมีอาคารแสดงพันธุ์ปลาน้ำจืดที่ประชาชนเข้าชมได้ด้วย

พระราชานุสาวรีย์
----------------

เมื่อวันที่ 31 พฤษภาคม พ.ศ. 2545 พระบาทสมเด็จพระมหาภูมิพลอดุลยเดชมหาราช บรมนาถบพิตร ทรงพระกรุณาโปรดเกล้าฯ ให้สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จเป็นประธานเปิดพระราชานุสาวรีย์สมเด็จพระศรีนคริทราบรมราชชนนีที่ประดิษฐานในสวนแห่งนี้

อ้างอิง
-------

  


| * ด
* ค
* ก
สวนสมเด็จพระศรีนครินทร์ |
| --- |
| 
* กาญจนบุรี
* ฉะเชิงเทรา
* ชุมพร
* เชียงราย
* นครศรีธรรมราช
* นนทบุรี
* ปัตตานี
* พระนครศรีอยุธยา
* พังงา
* พิจิตร
* ร้อยเอ็ด
* ศรีสะเกษ
* สกลนคร

 |
| 
* มูลนิธิสวนสมเด็จพระศรีนครินทร์

 |
**อาร์คดัชเชสอาเดลเลดแห่งออสเตรีย** (พระนามเต็ม: อาร์คดัชเชส อาเดลเลด มาเรีย โจเซฟ่า ซิกซ์ต้า แอนโตเนีย โรเบิร์ตต้า อ๊อตโตเนีย ซีต้า ชาร์ลอต หลุยส์ อิมมาคูลาต้า ปีอา เธเรเซีย เบียทริกซ์ ฟรานซิสก้า อิสซาเบล เฮ็นเรียต แม็กซิมิเลียน เจโนวีน่า อิกเนเทีย ภาษาอังกฤษ: Adelheid Maria Josepha Sixta Antonia Roberta Ottonia Zita Charlotte Luise Immakulata Pia Theresia Beatrix Franziska Isabelle Henriette Maximiliane Genoveva Ignatia von Habsburg-Lorraine) ประสูติเมื่อวันที่ 3 มกราคม พ.ศ. 2457 ณ พระตำหนักเฮ็ทเซ็นดอร์ฟ ประเทศออสเตรีย เป็นพระราชธิดาองค์แรกในสมเด็จพระจักรพรรดิคาร์ลที่ 1และสมเด็จพระจักรพรรดินีซีต้าแห่งออสเตรีย (พระนามเดิม: เจ้าหญิงแห่งบูร์บอง-ปาร์มา) เมื่อเจริญชันษา 4 พรรษา ได้เสด็จลี้ภัยพร้อมกับพระราชวงศ์อิมพีเรียล หลังสิ้นสุดสงครามโลกครั้งที่ 1 ซึ่งเป็นจุดจบของจักรวรรดิออสเตรีย-ฮังการี ทำให้พระราชวงศ์ถูกล้มล้างอำนาจในที่สุด

เมื่อทรงพระเยาว์ พระองค์ทรงเรียนภาษาเยอรมัน ภาษาฮังการี และภาษาโครเอเชียน พระองค์ทรงสำเร็จการศึกษสาขาพลศึกษาในกรุงบรัสเซลส์ ประเทศเบลเยี่ยม ต่อมาทรงสำเร็จการศึกษาจากเมืองโลเวน สาขาวิชาศึกษาศาสตร์ เมื่อพ.ศ. 2478 หลังจากที่มีการออกกฎหมายใหม่ ซึ่งมีผลกระทบต่อพระราชวงศ์อิมพีเรียลเป็นอย่างยิ่ง พระองค์จึงเสด็จกับประเทศออสเตรีย เพื่อจะทรงทำทุกวิถีทางเพื่อที่จะให้พระเชษฐาของพระองค์ สมเด็จพระจักรพรรดิอ๊อตโต้ ได้กลับคืนสู่ราชบัลลังก์อิมพีเรียล อย่างไรก็ตาม เมื่อเดือนมีนาคม พ.ศ. 2481 หลังจากที่นักสังคมนิยมได้ปกครองออสเตรีย พระองค์จึงทรงอพยพไปที่ต่าง อาทิ ประเทศฮังการี ประเทศเบลเยี่ยม ประเทศโปรตุเกส ประเทศแคนาดา และ สหรัฐอเมริกา โดยเมื่อพระองค์ทรงประทับอยู่ที่นิวยอร์ก พระองค์ทรงทำงานเป็นนักสังคมสงเคราะห์ จากนั้นทรงเป็นศาสตราจารย์แห่งสาขาวิชาสังคมศาสตร์ ณ มหาวิทยาลัยฟอร์ดแฮม เมื่อปีพ.ศ. 2488 พระองค์เสด็จกลับมายุโรป แล้วมาทรงเป็นนักข่าว นักประชาสัมพันธ์ และ ราชเลขานุการในสมเด็จพระจักรพรรดิอ๊อตโต้ พระเชษฐาของพระองค์ด้วย โดยหลังจากที่พระองค์ทรงเซ็นสัญญาการสละสิทธิ์ต่างๆ ในที่สุด พระองค์ทรงได้รับการอนุญาตให้เข้ามาประพาส และประทับในประเทศออสเตรีย 

อาร์คดัชเชสอาเดลเลดไม่ทรงอภิเษกสมรส และสิ้นพระชนม์เมื่อวันที่ 2 ตุลาคม พ.ศ. 2514 ณ พระตำหนักเพิกกิ้ง บาวาเรีย ประเทศเยอรมนี ทรงสิริพระชันษาได้เพียง 57 ชันษา

ราชตระกูล
---------

**พระราชตระกูลในสามรุ่นของอาร์คดัชเชสอาเดลเลดแห่งออสเตรีย**|
|  |
| **อาร์คดัชเชสอาเดลเลดแห่งออสเตรีย** | **พระชนก:**สมเด็จพระจักรพรรดิคาร์ลที่ 1 แห่งออสเตรีย | **พระอัยกาฝ่ายพระชนก:**อาร์คดยุคอ๊อตโต้ ฟรานซ์แห่งออสเตรีย | **พระปัยกาฝ่ายพระชนก:**อาร์คดยุคคาร์ล ลุดวิกแห่งออสเตรีย |
| **พระปัยยิกาฝ่ายพระชนก:**เจ้าหญิงมาเรีย แอนนันซุเอต้าแห่งทู ซิชิลี่ส์ |
| **พระอัยยิกาฝ่ายพระชนก:**เจ้าหญิงมาเรีย โจเซฟ่าแห่งแซ็กโซนี | **พระปัยกาฝ่ายพระชนก:**สมเด็จพระราชาธิบดีเฟอร์ดินานด์ที่ 2 แห่งทู ซิชิลี่ส์ |
| **พระปัยยิกาฝ่ายพระชนก:**อาร์คดัชเชสมาเรีย เทเรซ่าแห่งออสเตรีย |
| **พระชนนี:**สมเด็จพระจักรพรรดินีซีต้าแห่งออสเตรีย | **พระอัยกาฝ่ายพระชนนี:**ดยุคโรเบิร์ตที่ 1 แห่งปาร์มา | **พระปัยกาฝ่ายพระชนนี:**ดยุคชาร์ลส์ที่ 3 แห่งปาร์มา |
| **พระปัยยิกาฝ่ายพระชนนี:**เจ้าหญิงหลุยส์ มารี เทเรสแห่งฝรั่งเศส |
| **พระอัยยิกาฝ่ายพระชนนี:**เจ้าหญิงมาเรีย แอนโตเนียแห่งโปรตุเกส | **พระปัยกาฝ่ายพระชนนี:**สมเด็จพระราชาธิบดีมิเกลที่ 1 แห่งโปรตุเกส |
| **พระปัยยิกาฝ่ายพระชนนี:**เจ้าหญิงอาเดลเลดแห่งโลเวนสไตน์-เวอร์เธ็ม-โรเซนเบิร์ก |
**เจ้าชายอาหมัด ชาห์ ข่าน มกุฎราชกุมารแห่งอัฟกานิสถาน** (อังกฤษ: Ahmad Shah Khan, Crown Prince of Afghanistan) เสด็จพระราชสมภพเมื่อวันที่ 23 กันยายน 2477 เป็นพระราชโอรสพระองค์ที่ 2 และ 3 ใน พระเจ้าโมฮัมเหม็ด ซาเฮียร์ ชาห์แห่งอัฟกานิสถาน พระมหากษัตริย์รัชกาลสุดท้ายของอัฟกานิสถาน กับ สมเด็จพระราชินีฮุไมรา เบกุมแห่งอัฟกานิสถาน พระองค์ทรงดำรงพระอิสริยยศเป็น **มกุฎราชกุมารแห่งอัฟานิสถาน** แทนที่พระเชษฐาคือ เจ้าชายมูฮัมเหม็ด อักบัร ข่าน มกุฎราชกุมารแห่งอัฟกานิสถาน ที่ทิวงคตพระชนมายุเพียง 9 พรรษา ด้านการศึกษาพระองค์ทรงได้รับการศึกษาจากโรงเรียนในคาบูล ก่อนจะเสด็จพระราชดำเนินไปศึกษาต่อที่ มหาวิทยาลัยออกซฟอร์ด และกลับมาทรงงานในกระทรวงการต่างประเทศอัฟกานิสถาน

พระราชบิดาทรงปกครองประเทศอัฟกานิสถานเรื่อยมา จนกระทั่งปี 2516 เกิดการปฏิวัติโค่นล้มระบอบกษัตริย์ พระราชบิดาพร้อมด้วยเหล่าพระบรมวงศานุวงศ์ ถูกการรัฐประหาร ก่อนจะเสด็จพระราชดำเนินออกนอกประเทศไปในวันที่ 26 กรกฎาคม 2516 ณ กรุงโรม ประเทศอิตาลี โดยหลังจากนั้นรัฐบาลได้ประกาศได้เหล่าพระบรมวงศานุวงศ์สามารถเสด็จพระราชดำเนิน/เสด็จกลับได้ พระองค์ทรงดำรงพระชนม์ชีพในรัฐเวอร์จิเนีย โดยทรงพระราชนิพนธ์หนังสือ

เสกสมรส
-------

เจ้าชายอาหมัด ชาห์ ข่าน มกุฎราชกุมารแห่งอัฟกานิสถาน ทรงเข้าพระราชพิธีเสกสมรสกับ คาทูล เบกุม เมื่อปี 2504 พระวรชายารับพระราชทานพระอิสริยยศ  **เจ้าหญิงคาทูล เบกุม มกุฎราชกุมารีแห่งอัฟกานิสถาน พระวรชายา** มีพระราชบุตรดังนี้

1. เจ้าชายมูฮัมหมัด ชาห์ ข่าน
2. เจ้าชายมูฮัมหมัด เอเมล ข่าน
3. เจ้าหญิงฮาวา คานุม

* อนึ่ง พระองค์ทรงมีศักดิ์เป็นพระปิตุลา (ลุง) ใน เจ้าหญิงนอเอล เจ้าหญิงแห่งซาอิด

อ้างอิง
-------





1. ↑   Middle East Economic Digest, page 3
2. ↑   The head that wore the Crown
3. ↑   Royal Ark
เจ้าชายแอนดรูว์แห่งยูโกสลาเวีย (อังกฤษ: Prince Andrew of Yugoslavia) เป็นพระราชโอรสพระองค์สุดท้องใน สมเด็จพระราชาธิบดีอเล็กซานเดอร์ที่ 1 แห่งยูโกสลาเวีย กับ มาเรียแห่งโรมาเนีย สมเด็จพระราชินียูโกสลาเวีย พระองค์ประสูติ ณ ราชอาณาจักรยูโกสลาเวีย โดยทรงมีพระเชษฐา 2 พระองค์คือ

1. สมเด็จพระเจ้าปีเตอร์ที่ 2 แห่งยูโกสลาเวีย
2. เจ้าชายโทมิสลาฟแห่งยูโกสลาเวีย

เสกสมรสครั้งที่ 1
-----------------

เจ้าชายแอนดรูว์แห่งยูโกสลาเวีย ทรงเสกสมรสกับ เจ้าหญิงคริสตินา-มาร์เกรเธอแห่งเฮสส์ พระภาคิไนยใน เจ้าชายฟิลิป ดยุกแห่งเอดินบะระ เมื่อวันที่ 2 สิงหาคม ค.ศ. 1956 ณ พระราชวังโคบอร์ก อันเป็นพระราชวังที่เจ้าหญิงคริสตินา-มาร์เกรเธอประสูติ โดยมีพระบุตรร่วมกัน ดังนี้

1. เจ้าหญิงมาเรีย เทเรซา
2. เจ้าชายคริสโตเฟอร์

โดยหลังจากนั้น พระองค์ทรงหย่าจากกัน

เสกสมรสครั้งที่ 2
-----------------

เจ้าชายแอนดรูว์แห่งยูโกสลาเวีย ทรงเสกสมรสครั้งที่ 2 กับ เจ้าหญิงคิระแห่งลีนีเจน โดยมีพระบุตร 3 พระองค์ดังนี้

1. เจ้าหญิงลินิเวีย มาเรีย
2. เจ้าชายคาร์ล วัลเดร์มา
3. เจ้าชายดริมิทรี

ทรงหย่าเมื่อวันที่ 10 กรกฎาคม ค.ศ. 1972

เสกสมรสครั้งที่ 3
-----------------

เจ้าชายแอนดรูว์แห่งยูโกสลาเวีย เสกสมรสกับ อีวา มาเรีย แอนดริโครวิช เมื่อวันที่ 30 มีนาคม ค.ศ. 1974 แต่ไม่มีพระบุตรร่วมกัน

พระชนม์ชีพหลังจากราชอาณาจักรยูโกสลาเวียล่มสลาย
----------------------------------------------

หลังจากการล่มสลายของสถาบันพระมหากษัตริย์ในพระราชวงศ์คาราจอร์จเจวิช พระองค์ได้เสด็จไปประทับ ณ กรุงลอนดอน สหราชอาณาจักร ซึ่งพระองค์ทรงเป็นนายหน้าขายประกันภัย

สิ้นพระชนม์
-----------

พระองค์ถูกพบว่าสิ้นพระชนม์ในรถยนต์ส่วนพระองค์ใน รัฐแคลิฟอร์เนีย เมื่อวันที่ 7 พฤษภาคม ค.ศ. 1990 การสิ้นพระชนม์ของพระองค์ เจ้าหน้าที่ได้ลงความเห็นว่าเป็นการ อัตวินิบาตกรรม ด้วยพระองค์เอง ด้วยการเปิดเครื่องยนต์ทำให้ได้รับคาร์บอนไดออกไซด์ ในพระวรกายมากเกินไป จนสิ้นพระชนม์ขณะมีพระชันษา 60 ปี

พระอิสริยยศ
-----------

* เจ้าชายแอนดรูว์แห่งยูโกสลาเวีย (His Royal Highness Prince Andrew of Yugoslavia)
**เจ้าชายบียอร์น สเวนเซนแห่งเดนมาร์ก** (ราว ค.ศ. 1062 - ค.ศ. 1100 เรนส์บวร์ค) ทรงเป็นหนึ่งในพระโอรสนอกสมรสของพระเจ้าสเวนที่ 2 แห่งเดนมาร์ก น่าเสียดายที่พระองค์เป็นหนึ่งในเหล่าพระโอรสองค์เล็กที่อยู่ห่างไกลจากการสืบราชบัลลังก์เดนมาร์ก เจ้าชายบียอร์นทรงได้รับการแต่งตั้งให้ดำรงตำแหน่งต่างๆ ที่ทรงอำนาจตลอดรัชสมัยของเหล่าพระเชษฐา แต่พระองค์ไม่ทรงเคยสร้างปัญหาใดๆ แก่เหล่ากษัตริย์และทรงพอพระทัยในตำแหน่งที่ทรงได้รับ ในปีค.ศ. 1099 ขณะทรงมีพระชนมายุ 37 พรรษา พระองค์ได้รับการแต่งตั้งให้อยู่ในตำแหน่งยาร์ลแห่งนอร์ดัลบิงเกียนที่ทรงอำนาจ พระองค์ทรงตั้งป้อมปราการบนเกาะซึ่งเป็นที่ตั้งของเมืองเรนส์บวร์ค เจ้าชายบียอร์นถูกปลงพระชนม์ด้วยหอกขณะทรงเข้าประชุมทิง หรือ สภา โดยชาวนาหรือขุนนางที่ไม่พอใจในการปกครองของเจ้าชายบียอร์น ญาติห่างๆ ของพระองค์คือ โฮกุน ซุนนีวาสสัน ได้แก้แค้นแก่ผู้ที่สังหารเจ้าชายบียอร์น และได้รับการแต่งตั้งเป็นยาร์ลผู้ซื่อสัตย์ของพระเจ้าอีริคที่ 1 แห่งเดนมาร์ก พระเชษฐาของเจ้าชายบียอร์น

เจ้าชายบียอร์นไม่มีพระโอรสธิดา

อ้างอิง
-------

1. ↑  Brenner, S. Otto: *Nachkommen Gorms des Alten (König von Dänemark -936-) I.-XVI. Generation*, Stuttgart, 1965. p. 5 & 250
2. ↑  Bricka, C. F. บ.ก. (1888). *Dansk Biografisk Leksikon, II. Bind (Beccau–Brandis)*. Copenhagen: Gyldendalske Boghandels Forlag. p. 356.
**วังสันติภาพและการปรองดอง** (คาซัค: Бейбітшілік пен келісім сарайы/Beibıtşılık pen kelısım saraiy; รัสเซีย: Дворе́ц ми́ра и согла́сия; อังกฤษ: Palace of Peace and Reconciliation) หรือ **พีระมิดสันติภาพและการประนีประนอม** (Pyramid of Peace and Accord) เป็นอาคารจัดแสดงสินค้าและการประชุมอเนกประสงค์ทรงพีระมิดความสูง 77 เมตร ตั้งอยู่ใจกลางกรุงอัสตานา ประเทศคาซัคสถาน

จุดประสงค์ในการสร้างพีระมิดนี้เพื่อรองรับการประชุมของผู้นำระดับนานาชาติ รัฐบาลคาซัคสถาน และผู้นำทางศาสนาต่าง ๆ ภายในประกอบด้วยส่วนอำนวยความสะดวกในการประกอบพิธีกรรมทางศาสนาต่าง ๆ ได้แก่ ศาสนายิว, ศาสนาอิสลาม, ศาสนาคริสต์, ศาสนาพุทธ, ศาสนาฮินดู, ลัทธิเต๋า และความเชื่ออื่น ๆ และเป็นโรงอุปรากรขนาด 1,300 ที่นั่ง นอกจากส่วนจัดงานแล้ว ยังเป็นที่ตั้งของพิพิธภัณฑ์วัฒนธรรมแห่งชาติ มหาวิทยาลัยอารยธรรม หอสมุดและศูนย์ข้อมูลแหล่งค้นคว้าด้านมานุษยวิทยาและภูมิศาสตร์ของคาซัคสถาน

อ้างอิง
-------

1. ↑  "สำเนาที่เก็บถาวร". คลังข้อมูลเก่าเก็บจากแหล่งเดิมเมื่อ 2016-07-30. สืบค้นเมื่อ 2019-01-27.

วิกิมีเดียคอมมอนส์มีสื่อที่เกี่ยวข้องกับ **วังสันติภาพและการปรองดอง**
**บลังกา การ์เซสแห่งนาวาร์** (สเปน: *Blanca Garcés*; บาสก์: *Blanka Garzeitz*) เสด็จพระราชสมภพหลัง ค.ศ. 1133 ที่ลากัวร์เดีย เมืองอาลาบา สิ้นพระชนม์ 12 สิงหาคม ค.ศ. 1156 เป็นพระราชินีแห่งกัสติยา เป็นพระธิดาของพระเจ้าการ์ซิอา รามิเรซแห่งนาวาร์กับพระมเหสีคนแรก มาร์เกอริตแห่งแลกล์ บลังกาอภิเษกสมรสกับซันโชที่ 3 ผู้สำเร็จราชการแผ่นดินแห่งกัสติยา (ข้าราชบริวารของพระเจ้าอัลฟอนโซที่ 7 ซึ่งเป็นพระบิดาของพระองค์) เมื่อวันที่ 4 กุมภาพันธ์ ค.ศ. 1151 ในการ์ริออนเดโลสกอนเดส เมืองปาเลนเซีย หลังเดินทางออกจากกาลาออร์รา เมืองโลกรอญโญ เมื่อเดือนมกราคม การแต่งงานถูกจัดเตรียมขึ้นมาเพื่อกระชับความสัมพันธ์ระหว่างเลออน-กัสติยากับนาวาร์ ตามธรรมเนียม บลังกาจะรับรองเอกสารร่วมกับพระสวามี จึงแกะรอยความเคลื่อนไหวของพระองค์ได้จนถึง ค.ศ. 1155 ในวันที่ 11 พฤศจิกายน ค.ศ. 1155 ทรงให้กำเนิดอนาคตพระเจ้าอัลฟอนโซที่ 8 แห่งกัสติยา หลังเดือนธันวาคม ค.ศ. 1155 ไม่มีปรากฏบันทึกความเคลื่อนไหวของพระองค์อีก และพระองค์สิ้นพระชนม์ในวันที่ 12 สิงหาคม ค.ศ. 1156 สาเหตุการตายน่าจะเป็นภาวะแทรกซ้อนในการตั้งครรภ์พระโอรสชื่อการ์ซิอา

บลังกากับพระเจ้าซันโชมีพระโอรสสองคน คือ

* พระเจ้าอัลฟอนโซที่ 8 แห่งกัสติยา
* อินฟันเตการ์ซิอา ซึ่งสิ้นพระชนม์ตอนประสูติในปี ค.ศ. 1156 ส่งผลให้บลังกาสิ้นพระชนม์ไปด้วย

อ้างอิง
-------

1. ↑  Gonzalez, Julio (1960). *El reino de Castilla en la epoca de Alfonso VIII, vol. 1*. Madrid: CSIC Escuela de Estudios Medievales. p. 145, note 37.
2. ↑  Serrano, Luciano (1935). *El Obispado de Burgos y Castilla, primitiva desde el siglo V al XIII, vol. 2*. Madrid: Instituto de Valencia de Don Juan. p. 43, note 4. Retrieved 24 February 2018.
3. ↑  Reilly, Bernard F. (1998), The Kingdom of León-Castilla under King Alfonso VIII (1126-1157), Philadelphia, University of Pennsylvania Press, p. 112.
4. ↑  Porreño, Baltasar. "Historia del Santo Rey Alonso el bueno y noble, noveno de este nombre entre los Reyes de Castilla y León, Mss/778 (nineteenth-century copy), fol. 3r,". *Biblioteca Digital Hispánica*. Biblioteca Nacional de España. Retrieved 16 November2017.
เครื่อง AIS S.A.R.T.
**เครื่องทวนสัญญาณเพื่อการค้นหาและช่วยเหลือผ่านระบบระบุบ่งชี้อัตโนมัติ** (อังกฤษ: AIS-Search and Rescue Transmitter (Transponder) : **AIS-SART**) เป็นอุปกรณ์วิทยุแบบครบวงจรที่ใช้ในการระบุตำแหน่งของยานช่วยชีวิตหรือเรือที่ได้รับความเสียหาย และส่งรายงานตำแหน่งอย่างต่อเนื่องโดยใช้มาตรฐานระบบระบุบ่งชี้อัตโนมัติ (AIS) คลาส A โดยตำแหน่งและเวลาจะได้รับการผสานข้อมูลในเครื่อง AIS-SART ซึ่งใช้ข้อมูลจากเครื่องรับระบบนำทางด้วยดาวเทียม (GNSS) (เช่นระบบกำหนดตำแหน่งบนโลก)

ระบบแจ้งเหตุฉุกเฉินและเพื่อความปลอดภัยทางทะเลทั่วโลก (GMDSS) บนเรือนั้นจะประกอบไปด้วยอุปกรณ์ค้นหาและช่วยเหลือในการระบุตำแหน่งอย่างน้อย 1 เครื่อง โดยอุปกรณ์นี้อาจจะเป็น AIS-SART (ตามข้อบังคับตั้งแต่ 1 มกราคม พ.ศ. 2553) หรือเครื่องทวนสัญญาณเพื่อการค้นหาและช่วยเหลือ (radar-SART, Search and Rescue Transponder)

เครื่อง AIS-SART ได้รับการประสานข้อมูลตำแหน่งที่ตั้งและเวลาจากเครื่องรับ GNSS แบบติดตั้งในเครื่อง โดยในเวลา 1 นาที ตำแหน่งจะถูกส่งเป็นชุดข้อความที่เหมือนกันจำนวนแปดข้อความ (สี่ข้อความบนความถี่ 161.975 MHz และสี่ข้อความบน 162.025 MHz) ซึ่งรูปแบบการส่งนี้สร้างความเป็นไปได้สูงที่ข้อความอย่างน้อยหนึ่งข้อความจะถูกส่งไปยังระยะสูงสุดของคลื่นสัญญาณที่ถูกส่งออกไป

โดยทั่วไป เครื่อง AIS-SART นั้นจะมีรูปทรงกระบอกและมีสีสันที่สดใส มักจะมีขนาดความสูง 151 มิลลิเมตร (ประมาณ 10 นิ้ว) และหนัก 450 กรัม (ประมาณ 1 ปอนด์)

ข้อมูลจำเพาะ (IEC 61097-14 Ed 1.0) ของ AIS-SART นั้นได้รับการกำหนดและพัฒนาโดยคณะทำงาน TC80 AIS ของคณะกรรมาธิการระหว่างประเทศว่าด้วยมาตรฐานสาขาอิเล็กทรอเทคนิกส์ (IEC) ซึ่งเครื่อง AIS-SART นั้นได้ถูกเพิ่มเข้าไปในข้อกำหนดของระบบแจ้งเหตุฉุกเฉินและเพื่อความปลอดภัยทางทะเลทั่วโลก (GMDSS) มีผลตั้งแต่วันที่ 1 มกราคม พ.ศ. 2553

ดูเพิ่ม
-------

* iconสถานีย่อยภูมิศาสตร์

* เครื่องวิทยุคมนาคมบอกตำแหน่งผ่านดาวเทียมในกรณีฉุกเฉิน (EPIRB)
* ระบบติดตามข้อมูลเรือระยะไกล (LRIT)
* วิทยุทางทะเล ย่านความถี่วีเอชเอฟ
* ระบบระบุบ่งชี้อัตโนมัติ (AIS)
* ระบบแจ้งเหตุฉุกเฉินและเพื่อความปลอดภัยทางทะเลทั่วโลก (GMDSS)

อ้างอิง
-------

1. ↑  Robert Connolly (June 2010). "A new AIS SART, Coastwatch and Irish airshows". *Radio User*. **5** (6): 40–41. ISSN 1748-8117.
2. ↑  "SART / AIS-SART". JOTRON. สืบค้นเมื่อ 2012-04-27.
3. ↑  IEC Technical Committee 80. "Maritime Navigation and Radiocommunication Equipment and Systems" (PDF). IEC. คลังข้อมูลเก่าเก็บจากแหล่งเดิม (PDF)เมื่อ 2012-10-03. สืบค้นเมื่อ 2012-04-25.
**วัดทางหลวง** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ริมคลองบางเขน ในตำบลบางเขน อำเภอเมืองนนทบุรี จังหวัดนนทบุรี มีที่ดินตั้งวัดเนื้อที่ 5 ไร่ 2 งาน

วัดทางหลวงตั้งขึ้นในสมัยอยุธยา เดิมชื่อ **วัดใหม่** ต่อมากลายเป็นวัดร้างจนกระทั่งชาวบ้านได้ช่วยกันบูรณปฏิสังขรณ์ขึ้นใหม่เมื่อ พ.ศ. 2471 โดยมีพระภิกษุพิมพ์ซึ่งมาจากภาคอีสานเป็นผู้ปกครองดูแลวัด ต่อมาพระมหาจันดี ศิริพลัง จากวัดสระเกศราชวรมหาวิหาร ได้รับการแต่งตั้งเป็นเจ้าอาวาสเมื่อ พ.ศ. 2475 และได้ดำเนินการเปลี่ยนชื่อวัดเป็น "วัดทางหลวง" เมื่อ พ.ศ. 2478 โดยนำชื่อมาจากทางหลวงแผ่นดินสายกรุงเทพฯ–นนทบุรีที่ติดกับวัดและเป็นทางหลวงสายแรกของจังหวัดนนทบุรี วัดทางหลวงได้รับพระราชทานวิสุงคามสีมาครั้งแรกเมื่อวันที่ 14 สิงหาคม พ.ศ. 2485 ต่อมาเมื่ออุโบสถทรุดโทรมลง พระครูสังฆรักษ์ไผ่ เจ้าอาวาส ได้ร่วมกับพระสงฆ์และชาวบ้านสร้างอุโบสถขึ้นใหม่เมื่อ พ.ศ. 2527 และได้รับพระราชทานวิสุงคามสีมาเมื่อวันที่ 27 พฤษภาคม พ.ศ. 2531 เขตวิสุงคามสีมากว้าง 20 เมตร ยาว 40 เมตร 

อาคารเสนาสนะได้แก่ อุโบสถ เป็นอาคารคอนกรีตเสริมเหล็ก กว้าง 15 เมตร ยาว 28 เมตร สร้างเมื่อ พ.ศ. 2527 ภายในพระประธานประจำอุโบสถปางมารวิชัย ขนาดหน้าตักกว้าง 29 นิ้ว สูง 45 นิ้ว สร้างเมื่อ พ.ศ. 2527 ศาลาการเปรียญ เป็นอาคารคอนกรีตเสริมเหล็กทรงไทย 2 ชั้น กว้าง 22 เมตร ยาว 40 เมตร สร้างเมื่อ พ.ศ. 2522 ภายในเป็นที่ประดิษฐานพระประธานประจำศาลาการเปรียญปางมารวิชัย ขนาดหน้าตักกว้าง 24 นิ้ว สูง 36 นิ้ว สร้างเมื่อ พ.ศ. 2522 หอสวดมนต์ เป็นอาคารไม้ กว้าง 12 เมตร ยาว 22 เมตร สร้างเมื่อ พ.ศ. 2512 กุฏิสงฆ์ จำนวน 1 หลัง เป็นอาคารครึ่งตึกครึ่งไม้ล้อมรอบหอสวดมนต์ วิหาร เป็นอาคารคอนกรีตเสริมเหล็ก กว้าง 18 เมตร ยาว 22 เมตร สร้างเมื่อ พ.ศ. 2532 ศาลาบำเพ็ญกุศล จำนวน 3 หลัง เป็นอาคารคอนกรีตเสริมเหล็ก ฌาปนสถาน 1 หลัง และหอระฆัง 1 หลัง

รายนามเจ้าอาวาส
---------------

* พระมหาจันดี ศิริพลัง พ.ศ. 2475–2494
* พระครูนนทกิจประสาธก์ (บุญไทย อุทโย) พ.ศ. 2494–2525
* พระครูสุวัฒน์นนทคุณ (ไผ่ สุขวฑฺฒโน) พ.ศ. 2525–2551
* พระมหาสุธน สุธโน พ.ศ. 2552–ปัจจุบัน

อ้างอิง
-------

1. ↑  "วัดทางหลวง". ศูนย์ข้อมูลกลางทางวัฒนธรรม.
2. ↑  "ประวัติวัดทางหลวง".
**ยานอวกาศบูรัน** (รัสเซีย: Бура́н, "พายุหิมะ"; อังกฤษ: Buran) เป็นพาหนะในวงโคจรของสหภาพโซเวียต/รัสเซีย ที่มีการทำงานและการออกแบบคล้ายคลึงกับกระสวยอวกาศของสหรัฐ และพัฒนาโดยหัวหน้านักออกแบบ เกลบ โลซีโน-โลซินสกี (Глеб Евгеньевич Лозино-Лозинский) แห่งบริษัทจรวดเอเนร์เกีย (Энергия) บูรันเป็นพาหนะกระสวยอวกาศจากโครงการบูรันของโซเวียตที่ถูกส่งขึ้นสู่อวกาศก่อนโครงการปิดตัวลง บูรันประสบความสำเร็จในเที่ยวบินไร้คนบังคับครั้งหนึ่งใน ค.ศ. 1988 ก่อนที่โครงการจะถูกยกเลิกใน ค.ศ. 1993 ต่อมาใน ค.ศ. 2002 บูรันถูกทำลายเมื่อโรงจอดที่เก็บยานที่ไบโคนูร์คอสโมโดรม ถล่มลงมา

การปล่อยขึ้นสู่อวกาศ
--------------------

การปล่อยบูรันขึ้นสู่วงโคจรครั้งแรกและครั้งเดียวนั้นเกิดขึ้นเมื่อเวลา 3:00 UTC ของวันที่ 15 พฤศจิกายน ค.ศ. 1988 จากไบโคนูร์คอสโมโดรมจุดปล่อยที่ 110/37 มันถูกยกขึ้นสู่วงโคจรอย่างไร้คนบังคับ โดยจรวดเอเนร์เกียที่ได้รับการออกแบบพิเศษ ซึ่งจนถึงปัจจุบันนี้ เป็นจรวดขนาดใหญ่ที่สุดที่ขับเคลื่อนด้วยเชื้อเพลิงเหลว ไม่เหมือนกับกระสวยอวกาศ ซึ่งขับเคลื่อนด้วยบูสเตอร์ของแข็งและเครื่องยนต์เชื้อเพลิงเหลวของตัวกระสวยเอง ซึ่งนำเชื้อเพลิงมาจากถังเชื้อเพลิงขนาดใหญ่ ระบบเอเนร์เกีย-บูรันใช้เฉพาะแรงผลักดันจากจรวดเครื่องยนต์เชื้อเพลิงเหลว RD สี่เครื่อง ซึ่งพัฒนาโดยวาเลนติน กลุชโค นับแต่ต้น บูรันตั้งใจให้ใช้ได้ทั้งในโหมดอัตโนมัติและมีคนบังคับ แม้โครงการจะประสบความล้าช้าหลายปี บูรันเป็นเพียงกระสวยอวกาศเพียงลำเดียวที่เคยประสบความสำเร็จในเที่ยวบินไร้คนบังคับในโหมดอัตโนมัติสมบูรณ์ จนกระทั่งวันที่ 22 เมษายน ค.ศ. 2010 เมื่อกองทัพอากาศสหรัฐปล่อยเครื่องบินอวกาศโบอิง เอ็กซ์-37 ลำดับการปล่อยอัตโนมัติดำเนินไปตามที่กำหนด และจรวดเอเนร์เกียยกยานขึ้นสู่วงโคจรชั่วคราวก่อนที่ส่วนโคจรจะแยกตัวออกตามที่ตั้งโปรแกรมไว้ หลังส่งตัวเองขึ้นสู่วงโคจรชั้นสูงกว่าและเสร็จสิ้นการโคจรรอบโลกสองรอบ เครื่องยนต์ของระบบควบคุมเครื่องยนต์ (ODU) จุดตัวเองอัตโนมัติเพื่อเริ่มกลับเข้าสู่ชั้นบรรยากาศ หลังภารกิจเริ่ม 206 นาที ส่วนโคจรของบูรันลงจอด โดยเสียฉนวนกันความร้อน (thermal tile) ไปเพียง 5 แผ่น จาก 38,000 แผ่นตลอดช่วงการบิน การลงจอดอัตโนมัติเกิดขึ้นที่ลานวิ่งของไบโคนูร์คอสโมโดรม ที่ซึ่ง แม้จะมีความเร็วลมด้านข้าง 61.2 กิโลเมตรต่อชั่วโมง ยานสามารถลงจอดโดยคลาดเคลื่อนจากจุดเป้าหมายไปด้านข้างเพียง 3 เมตร และด้านยาวเพียง 10 เมตร เที่ยวบินไร้คนบังคับนี้เป็นครั้งแรกที่ยานอวกาศขนาดนี้และความซับซ้อนระดับนี้ ปล่อยขึ้นสู่อวกาศ เสร็จสิ้นการทดสอบในวงโคจร กลับเข้าสู่ชั้นบรรยากาศอีกครั้ง และลงจอดภายใต้การควบคุมอัตโนมัติ

อ้างอิง
-------

1. 1 2 3 4 5 6  "Buran". NASA. 12 November 1997. คลังข้อมูลเก่าเก็บจากแหล่งเดิมเมื่อ 2006-08-04. สืบค้นเมื่อ 2006-08-15.; Buran ที่ เวย์แบ็กแมชชีน  (*archived มกราคม 28, 2008*).
2. ↑  *Buran*, Russian Space Web.
3. 1 2  Chertok, Boris (2005). Asif A. Siddiqi (บ.ก.). *Raketi i lyudi* [*Rockets and People*] (PDF). NASA History Series. p. 179. สืบค้นเมื่อ 2006-07-03.

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **บูรัน**

* «Буран» и другие многоразовые транспортные космические системы // buran.ru - ประวัติ, เอกสาร, ข้อมูลจำเพาะ, บทสัมภาษณ์, ภาพถ่ายหายาก, หนังสือ
**เจ้าฟ้าหญิงมาเรีย เบียทริซแห่งซาวอย** (อังกฤษ: Princess Maria Beatrice of Savoy) ประสูติเมื่อวันที่ 2 กุมภาพันธ์ พ.ศ. 2487 ณ เนเปิลส์ อิตาลี พระราชธิดาพระองค์สุดท้องใน พระเจ้าอุมแบร์โตที่ 2 และ เจ้าหญิงมารี-โจเซแห่งเบลเยียม พระราชนัดดาใน สมเด็จพระเจ้าอัลแบร์ที่ 1 แห่งเบลเยียม เมื่อพระองค์มีพระชันษา 3 ชันษา พระราชบิดาทรงราชย์ได้เพียง 9 เดือน ก็ถูกล้มล้างราชบัลลังก์ พระบรมวงศานุวงศ์เสด็จลี้ภัยไปประเทศโปรตุเกส โดยพระราชมารดาของพระองค์พร้อมด้วย พระภคินีและพระเชษฐาเสด็จพระราชดำเนินและเสด็จไปยังประเทศสวิตเซอร์แลนด์ ในขณะที่พระราชบิดาประทับในโปรตุเกส

เสกสมรส
-------

เมื่อปี พ.ศ. 2510 พระองค์ทรงมีความประสงค์จะเสกสมรสกับ เมาริซิโอ อาเรนา นักแสดงชาวอิตาลี แต่ได้รับการคัดค้านจากครอบครัว ซึ่งพระราชบิดาให้เหตุผลว่าไม่เหมาะสมกัน จนกระทั่งปี 2511 ความสัมพันธ์ของทั้ง 2 ก็ยุติลง 

ต่อมาพระองค์ทรงเสกสมรสกับ หลุยส์ ราฟาเอเล เรย์นา กอร์บาลัน อี ดิลยอน เมื่อวันที่ 1 เมษายน พ.ศ. 2513 และทรงหย่าในปี 2541 มีพระบุตรดังนี้

1. ราฟาเอล เรย์นา กอร์บาลัน อี ดิลยอน
2. ปาทรีซ๊โอ เรย์นา กอร์บาลัน อี ดิลยอน
3. อาเซอา เรย์นา กอร์บาลัน อี ดิลยอน

ซึ่งพระองค์ทรงประทับกับพระบุตรในประเทศเม็กซิโก ต่อมาเรื่องราวร้ายๆก็ถาโถมสู่พระองค์อย่างไม่หยุดหย่อน เริ่มด้วยการเสียชีวิตอย่างกระทันหันของพระโอรสคือ ราฟาเอล เรย์นา กอร์บาลัน อี ดิลยอน ด้วยวัยเพียง 23 ปีจากการตกตึกในแมสซาชูเซตต์ส ต่อมาเมื่อปี พ.ศ. 2542 หลุยส์ ราฟาเอเล เรย์นา กอร์บาลัน อี ดิลยอน อดีตพระสามีของพระองค์ก็ถูกฆาตกรรม โดยพระองค์ไม่ได้เสด็จไปร่วมงานพระศพในครั้งนี้